KOMISSION TÄYTÄNTÖÖNPANOASETUS (EU) 2020/1206,

annettu 19 päivänä elokuuta 2020,

muna- ja siipikarjanliha-alojen poikkeuksellisista markkinatukitoimenpiteistä Italiassa annetun täytäntöönpanoasetuksen (EU) 2019/1323 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 220 artiklan 1 kohdan a alakohdan,

sekä katsoo seuraavaa:

(1) Lintuinfluenssan puhjettua Italiassa komissio on antanut kaksi asetusta poikkeuksellisista markkinatukitoimenpiteistä. Komission täytäntöönpanoasetus (EU) 2018/1506 (2) koskee 30 päivän huhtikuuta 2016 ja 28 päivän syyskuuta 2017 välisen ajan taudinpurkauksia ja komission täytäntöönpanoasetus (EU) 2019/1323 (3)1 päivän lokakuuta 2017 ja 30 päivän kesäkuuta 2018 välisiä taudinpurkauksia.

(2) Italia on ilmoittanut komissiolle, että eräisiin tiloihin, joilla esiintyi kyseisten asetusten soveltamisaikana ennen 28 päivää syyskuuta 2017 taudinpurkauksia ja jotka saivat korvauksia täytäntöönpanoasetuksen (EU) 2018/1506 mukaisesti, sovellettiin myös eläinlääkinnällisiä rajoituksia pakollisen sulkemisen muodossa, mistä aiheutui taloudellisia tappioita vielä 28 päivän syyskuuta 2017 jälkeen ajanjaksolla, jonka täytäntöönpanoasetus (EU) 2019/1323 kattaa.

(3) Komissio vastaanotti Italialta virallisen pyynnön kyseisten tilojen sisällyttämiseksi täytäntöönpanoasetuksen (EU) 2019/1323 soveltamisalaan, jotta niiden 28 päivän syyskuuta 2017 jälkeen jatkuvat taloudelliset tappiot voitaisiin korvata. Täytäntöönpanoasetuksessa (EU) 2018/1506 unionin osarahoitus rajataan niihin menoihin, joista Italia on maksanut tuensaajille tuen viimeistään 30 päivänä syyskuuta 2019, kun taas täytäntöönpanoasetuksessa (EU) 2019/1323 maksuja voidaan suorittaa 30 päivään syyskuuta 2020 asti.

(4) Sen vuoksi täytäntöönpanoasetusta (EU) 2019/1323 olisi muutettava,

(5) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) 2019/1323 1 artikla seuraavasti: ”1 artikla Unioni myöntää 50 prosentin osarahoitusosuuden menoista, joita Italialle aiheutui siitosmunien, kulutukseen tarkoitettujen munien ja siipikarjanlihan markkinoiden tukemisesta markkinoiden kärsittyä huomattavasti korkeapatogeenisen lintuinfluenssan H5-alatyypin 45 taudinpurkauksesta, jonka Italia havaitsi ja ilmoitti 1 päivän lokakuuta 2017 ja 30 päivän kesäkuuta 2018 välisenä aikana tai taudinpurkauksesta, jonka Italia ilmoitti 20 päivän heinäkuuta 2017 ja 28 päivän syyskuuta 2017 välisenä aikana ja jonka takia tilat oli pakko pitää suljettuina 28 päivän syyskuuta 2017 jälkeen.”

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä elokuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2018/1506, annettu 10 päivänä lokakuuta 2018, muna- ja siipikarjanliha-alojen poikkeuksellisista markkinatukitoimenpiteistä Italiassa (EUVL L 255, 11.10.2018, s. 1).

(3) Komission täytäntöönpanoasetus (EU) 2019/1323, annettu 2 päivänä elokuuta 2019, muna- ja siipikarjanliha-alojen poikkeuksellisista markkinatukitoimenpiteistä Italiassa (EUVL L 206, 6.8.2019, s. 12).